Title: Predkladacia správa
Author: Veresova
Last saved by: sulik
Company: MH SR

„MOŽNO SPRÍSTUPNIŤ“
Nové znenie

Predkladacia správa

Transformácia štátnych rozpočtových a príspevkových organizácií na neziskové organizácie poskytujúce všeobecne prospešné služby je jedným zo spôsobov zmeny vlastníckych vzťahov v zmysle dokumentu „Audit súladu činností a financovania ústredných orgánov štátnej správy a organizácií v ich pôsobnosti“, ktorý schválila vláda SR v roku 2000 s cieľom hľadať možnosti pre efektívnejšie fungovanie štátnej správy, identifikovať fiškálne a personálne úspory a zvýšiť efektívnosť vynakladania verejných prostriedkov na funkcie zabezpečované v rámci pôsobiacich rozpočtových a príspevkových organizácií.

Na základe návrhu Ministerstva zdravotníctva SR vláda  Slovenskej  republiky  uznesením  č. 1137  zo dňa 2. decembra 2003 rozhodla o zaradení príspevkovej organizácie Ministerstva zdravotníctva SR Vysokošpecializovaný odborný ústav tuberkulózy a respiračných chorôb Nitra - Zobor do zoznamu organizácií určených na  zmenu  vlastníckych  vzťahov podľa zákona č. 13/2002 Z. z. o podmienkach premeny niektorých rozpočtových a príspevkových organizácií na neziskové organizácie poskytujúce všeobecne prospešné služby (tzv. transformačný zákon).

Dôvodom predloženia tohto materiálu na rokovanie vlády SR je vydanie rozhodnutia o transformácii štátnej príspevkovej organizácie: Vysokošpecializovaný odborný ústav tuberkulózy a respiračných chorôb Nitra - Zobor a jej premena na neziskovú organizáciu poskytujúcu všeobecne prospešné služby.

I.	Základné údaje o štátnej príspevkovej organizácií

Vysokošpecializovaný odborný ústav tuberkulózy a respiračných chorôb Nitra - Zobor bol zriadený 1. 1. 1994 na základe Zriaďovacej listiny Ministerstva zdravotníctva SR č. 3726/1993-A zo dňa 21. 12. 1993, zmenenej Zmenou zriaďovacej listiny č. 619/99-A-1561/98-SLP zo dňa 4. 2. 1999.

Do transformačného procesu podľa predloženého transformačného projektu vstupuje nehnuteľný a hnuteľný majetok štátnej príspevkovej organizácie uvedený v transformačnom projekte v súpise majetku určeného na transformáciu v bilančnej hodnote k 31. 12. 2003. 

Celková bilančná hodnota majetku štátu, vrátane majetku nezachyteného v súvahe (drobný hmotný majetok v hodnote 907 tis. Sk),  po odpočítaní hodnoty pozemkov, ktoré nemôžu byť predmetom transformácie, delimitovaných na š.p. Lesy Slovenskej republiky Banská Bystrica (344 tis. Sk), pozemku evidovaného ako vodná plocha odovzdaného do správy Slovenskému vodohospodárskemu podniku š.p. Piešťany ( 90 tis. Sk) a na základe zníženia o hodnotu nesprávne ocenených pozemkov (9 857 tis. Sk), je:   67 289 tis. Sk.

Bilančná hodnota majetku štátu, ktorý vstupuje do transformačného procesu, stanovená znaleckým posudkom č. 08/2004  zo dňa 27. 01. 2004 a jeho dodatkom č. 1 zo dňa 29. 3. 2004, vypracovaným Corpora, a. s. znaleckou organizáciou v odbore podnikové hospodárstvo, odvetvie oceňovanie a hodnotenie podnikov, je   67 289 tis. Sk.
Prioritným majetkom, ktorý je uvedený v prílohe č. 3 tohto materiálu, sú nehnuteľnosti v zostatkovej hodnote 46 994 tis. Sk a hnuteľný majetok (stroje, prístroje a zariadenia) v zostatkovej hodnote 14 237 tis. Sk.

Výška  záväzkov  k 31. 12. 2003 predstavovala sumu   70 419 tis. Sk, výška pohľadávok k  31. 12. 2003 predstavovala sumu  20 668 tis. Sk.

Hlavným predmetom činnosti Vysokošpecializovaného odborného ústavu tuberkulózy a respiračných chorôb Nitra - Zobor je:
-	Poskytovanie základnej a odbornej ambulantnej zdravotnej starostlivosti a ústavnej vysokošpecializovanej zdravotnej starostlivosti chorým  s respiračnými ochoreniami nešpecifickými a tuberkulózou pľúcnou aj mimopľúcnou. Zdravotnú starostlivosť poskytuje aj v odbore klinickej onkológie, geriatrie a gerontológie, vnútorného lekárstva a ďalších medicínskych odborov súvisiacich s problematikou respiračných chorôb a tuberkulózy.

K 31. 12. 2003 Vysokošpecializovaný odborný ústav tuberkulózy a respiračných chorôb Nitra - Zobor zamestnával 412 zamestnancov z toho vysokoškolsky vzdelaných 62, stredoškolsky vzdelaných 332, so základným vzdelaním 17.

Vybrané údaje zo súvahy k 31. 12. 2003 (v tis. Sk)

Neobežný majetok								111 336
v tom: dlhodobý nehmotný majetok						    1 387
		z toho: softvér							    1 298
			oceniteľné práva					         89
dlhodobý hmotný majetok						119 333
		z toho: pozemky						  27 620
			umelecké diela					           4
 budovy, haly, stavby					  62 006
stroje, prístroje a zariadenia				  20 988
dopr. prostriedky					       283
ostatný dlhodobý hmotný majetok			    5 038
obstaranie dlhodobého hmotného majetku		    3 394
	majetok nezachytený v súvahe					  - 9 384
		z toho: drobný hmotný majetok				       907
			oddelimitované pozemky				  -    434
			nesprávne ocenenie pozemkov v zmysle vyhl.	  - 9 857

Obežný majetok								  26 372
v tom: zásoby								    1 172
	pohľadávky								  20 668
finančný majetok							    2 256
prechodné účty aktív							    2 276
 
Cudzie zdroje:									  70 419
Vlastné zdroje:								  67 289

I.	Transformačné návrhy a postup výberu záujemcu

Záujem o vstup do transformácie príspevkovej organizácie prejavil jeden záujemca - zamestnanci Vysokošpecializovaného odborného ústavu tuberkulózy a respiračných chorôb Nitra – Zobor, ktorí na podanie transformačného návrhu splnomocnili MUDr. Štefana Petríčka, M.P.H., riaditeľa ústavu.
Záujemca spĺňa v zmysle § 2 ods. 7 až 9 transformačného zákona podmienku byť záujemcom v transformačnom procese (zamestnanci zdravotníckeho zariadenia, ktorí sú zdravotníckymi pracovníkmi). Majetok, ktorý záujemca navrhuje vložiť do neziskovej organizácie, predstavuje peňažný vklad vo výške  34 821,- Sk.
Na základe záverov transformačnej komisie zriadenej podľa § 8 zákona č. 13/2002 Z. z. tzv. transformačného zákona bolo k transformačnému projektu Vysokošpecializovaného odborného ústavu tuberkulózy a respiračných chorôb Nitra - Zobor odporučené prijať transformačný návrh podaný zamestnancami Vysokošpecializovaného odborného ústavu tuberkulózy a respiračných chorôb Nitra – Zobor. 
Transformačný návrh záujemcu  obsahuje všetky zákonné náležitosti podľa § 4 ods. 1 transformačného zákona. Predložený transformačný návrh predpokladá vyrovnané hospodárenie, návrh činnosti novej neziskovej organizácie zodpovedá oblasti pôsobenia Vysokošpecializovaného odborného ústavu tuberkulózy a respiračných chorôb Nitra - Zobor. V koncepčnom návrhu záujemcu sa uvádza, že nezisková organizácia v nadväznosti na doterajšie aktivity príspevkovej organizácie zachová doterajšie činnosti Vysokošpecializovaného odborného ústavu tuberkulózy a respiračných chorôb Nitra - Zobor a v budúcnosti chce rozšíriť svoje služby aj mimo Nitrianskeho regiónu, chce poskytovať komplexnú a špecializovanú zdravotnícku starostlivosť o chorých s nešpecifickými ochoreniami dýchacieho systému s dôrazom na imunopatologické stavy a nádorové ochorenia, zvýšiť kvalitu, rozsah a úroveň ošetrovateľskej starostlivosti a poskytovania zdravotníckej starostlivosti chorým gerontom, vo väčšej miere uplatňovať preventívne programy, zintenzívniť ambulantnú činnosť, intra a extramurálnu následnú starostlivosť a prehĺbiť vedecko – výskumnú činnosť.

Materiál „Návrh na vydanie rozhodnutia o transformácii štátnej príspevkovej  organizácie Vysokošpecializovaný odborný ústav tuberkulózy a respiračných chorôb Nitra - Zobor na neziskovú organizáciu poskytujúcu všeobecne prospešné služby“ bol predložený na rokovanie Porady ekonomických ministrov vlády SR dňa 10. 5. 2004 a na základe pripomienok a námietok uplatnených pri prerokovávaní tohto materiálu bol z rokovania stiahnutý.
O odborné stanovisko a vysvetlenie k pripomienkam vzneseným na rokovaní PEM Ministerstvo hospodárstva SR požiadalo zriaďovateľa transformujúcej sa príspevkovej organizácie Ministerstvo zdravotníctva SR, ktoré zaslalo nasledovné stanovisko:

K pripomienke, prečo v prioritnom majetku budúcej neziskovej organizácie nie sú zahrnuté nové pavilóny v Horných Lefantovciach, iba Starý kaštieľ Lefantovce, Ministerstvo zdravotníctva SR uvádza, že nový pavilón v Horných Lefantovciach nie je zaradený do prioritného majetku transformujúceho sa zdravotníckeho zariadenia z dôvodu, že nie je využívaný, neslúži na poskytovanie zdravotnej starostlivosti a ani v budúcnosti sa neuvažuje s jeho využívaním. Pavilón sa nazýva „nový“, ale bol daný do prevádzky v novembri 1963. Od 1. 1. 2004 sa celkom uvolnil, v rámci zefektívnenia prevádzky boli oddelenia z neho presťahované do zariadenia v Nitre – Zobor. V prípade, že by bol zaradený do prioritného majetku, za súčasného právneho stavu by sa s ním nemohlo inak naložiť. Starý kaštieľ je využívaný, nachádza sa v ňom oddelenie tuberkulózy, oddelenie pre dlhodobo chorých a dve ambulancie.

V súvislosti so zahrnutím do návrhu uznesenia vlády SR aj oddĺženia dotknutej príspevkovej organizácie prostredníctvom spoločnosti Veriteľ, a. s., uvádzame:

Oddĺženie novovznikajúcej neziskovej organizácie sa uskutočňuje podľa uznesenia vlády SR č. 1137 zo dňa 2. decembra 2003, ktorým vláda SR v bode A. 2. schválila použitie finančných prostriedkov poskytnutých spoločnosti Veriteľ, a. s. na oddlžovanie zdravotníckych zariadení schválených na premenu na neziskové organizácie podľa zákona č. 13/2002 Z. z. transformačného zákona v znení neskorších predpisov. Podľa stanoviska Ministerstva zdravotníctva SR oddĺžené budú záväzky, ktoré má zdravotnícke zariadenie ku dňu, ktorý je uvedený v rozhodnutí vlády SR o transformácii ako termín transformácie. Záväzky ku dňu predloženia transformačného projektu predstavujú sumu 70 419 tis. Sk.

V súvislosti so zabezpečením ďalšieho fungovania zdravotníckeho zariadenia ako neziskovej organizácie Ministerstvo zdravotníctva SR uvádza, že transformačný návrh, ktorý predložil záujemca – zdravotnícki pracovníci ústavu – zabezpečuje dosiahnutie vyrovnaného rozpočtu vykonaním racionalizačných opatrení: zefektívnenie práce nákladových stredísk, dosiahnutie príjmov z podnikateľskej činnosti (prenájmy, dopravná služba, výnosy z vykonaných klinických skúšok, príjmy od sponzorov, ...).

	Vzhľadom na skutočnosť, že návrh na transformáciu štátnej príspevkovej organizácie bol na Úrad vlády SR zaslaný už v apríli 2004, v návrhu na rozhodnutie o transformácii príspevkovej organizácie bol uvedený termín transformácie 1. 5. 2004. Predkladaným návrhom dodatku k materiálu predkladáme aj návrh rozhodnutia o transformácii, v ktorom sa mení termín transformácie na 1. 6. 2004.

II.	Záver

Ministerstvo hospodárstva Slovenskej republiky navrhuje vláde Slovenskej republiky vydať rozhodnutie o transformácii štátnej príspevkovej organizácie Vysokošpecializovaný odborný ústav tuberkulózy a respiračných chorôb Nitra - Zobor a jej premene na neziskovú organizáciu poskytujúcu všeobecne prospešné služby s názvom  Špecializovaný odborný ústav sv. Svorada, n.o..

Po vydaní rozhodnutia o transformácii zariadenia Vysokošpecializovaný odborný ústav tuberkulózy a respiračných chorôb Nitra - Zobor, Ministerstvo zdravotníctva SR zabezpečí transformáciu tohto príspevkového  zariadenia na neziskovú organizáciu.

S poukázaním na § 9 ods. 2 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) navrhujeme materiál nesprístupňovať, nakoľko obsahuje osobné údaje fyzických osôb.